
UDTALELSE
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
<RepeatBlock-Dec>
–	der henviser til Revisionsrettens årsberetning om budgetgennemførelsen i regnskabsåret 2024, med institutionernes svar, og til Revisionsrettens særberetninger,
1.	glæder sig over Den Europæiske Revisionsrets blanke erklæring, hvori det konkluderes, at EU's konsoliderede regnskab for 2024 i alt væsentligt giver et retvisende billede af Unionens finansielle stilling ved årets udgang;
2.	bemærker, at de samlede uindfriede forpligtelser beløb sig til 507,4 mia. EUR ved udgangen af 2024, herunder NextGenerationEU (NGEU), hvilket er et fald fra det rekordhøje niveau på 543 mia. EUR i 2023, og konstaterer, at dette niveau overstiger Kommissionens skøn fra juni 2024 med 33,5 mia. EUR;
3.	bemærker, at Revisionsrettens anslåede fejlforekomst for FFR-udgiftsområde 2 "Samhørighed, resiliens og værdier" faldt til 5,7 % i 2024, hvilket er et fald fra 9,3 % i 2023, men at den stadig overstiger væsentlighedstærsklen på 2 %, hvilket førte til, at Revisionsretten afgav en afkræftende erklæring om lovligheden og den formelle rigtighed af budgetudgifterne; bemærker, at udgifterne under dette udgiftsområde fortsat er et højrisikoområde på grund af deres godtgørelsesbaserede karakter og komplekse regler, og at de vigtigste typer fejl, der blev kvantificeret, var ikkestøtteberettigede omkostninger og projekter, uregelmæssigheder i offentlige udbud og manglende væsentlig støttedokumentation; opfordrer til en styrket indsats for at mindske fejlforekomsten, navnlig med hensyn til den nye finansieringsperiode, og noterer sig Revisionsrettens bemærkning om, at den komplekse måde, hvorpå midlerne udbetales, har en indvirkning på risikoen for fejl;
4.	beklager, at Kommissionen forventer 2,7 mia. EUR i frigørelser under samhørighedspolitikkens fonde i perioden 2025-2027, hvilket er næsten syv gange mere end oprindeligt forudset i 2022; bemærker med bekymring, at den samlede absorptionsgrad for disse fonde kun var 5 % ved udgangen af 2024 sammenlignet med 14 % på det tilsvarende tidspunkt i den foregående FFR[footnoteRef:1]; gentager, at dette afspejler vedvarende lav absorption, og opfordrer derfor medlemsstaterne til at sikre en hurtigere gennemførelse af disse midler; understreger, at Kommissionen bør fastlægge metoder til at hjælpe medlemsstaterne med at sætte skub i udnyttelsen af EU-midler, navnlig fra de fonde med delt forvaltning, som er omfattet af forordningen om fælles bestemmelser, samtidig med at principperne om forsvarlig finansiel forvaltning overholdes; bemærker i denne sammenhæng de nyligt vedtagne lovgivningsforslag vedrørende forordningerne om samhørighedspolitikkens fonde i programmeringsperioden 2021-2027[footnoteRef:2], som kan bidrage til at mindske risikoen for, at midlerne under disse fonde frigøres. [1:  2024: Vores revision – kort fortalt, Den Europæiske Revisionsret.]  [2:  COM(2025)0123 og COM(2025)0164.] 

5.	minder om, at udgifterne under underudgiftsområde 2a "Økonomisk, social og territorial samhørighed" har fokus på at mindske forskellene mellem medlemsstaterne og regionerne i EU; fremhæver betydningen af EU's samhørighedspolitik med hensyn til at støtte gennemførelsen af den europæiske søjle for sociale rettigheder og dens handlingsplan og overordnede mål; understreger, at EU's samhørighedspolitik yder et vigtigt bidrag til EU's beskæftigelses-, social-, uddannelses- og færdighedspolitikker, herunder strukturreformer på disse områder;
6.	minder om betydningen af ESF+, der har til formål at opnå høj beskæftigelse, retfærdig social beskyttelse, en kvalificeret og modstandsdygtig arbejdsstyrke og inkluderende samfund – dette fordi det er væsentlige områder for at udrydde fattigdom; bemærker, at inflationen trods en vis afdæmpning fortsat påvirkede Unionens budget for 2024, hvilket fører til øgede omkostninger og en udhuling af den reelle værdi af bevillingerne og effektiviteten af ESF+; understreger, at det nuværende budget for ESF + under alle omstændigheder ikke er tilstrækkeligt til at opfylde 2030-målene i handlingsplanen for den europæiske søjle for sociale rettigheder; understreger behovet for, at EU og de nationale og regionale institutioner fortsat yder ESF+ finansiel og politisk støtte, så dens mål og målsætninger kan blive opfyldt i de kommende år; understreger, at det er vigtigt at inddrage civilsamfundsorganisationer og arbejdsmarkedsparter, der arbejder på stedet, i gennemførelsen af ESF+-finansierede aktiviteter; opfordrer Kommissionen til at internalisere vuggestuepersonalet med henblik på at sikre gode arbejdsvilkår og kontraktmæssig stabilitet;
7.	glæder sig over, at Kommissionen i overensstemmelse med sine bindende forpligtelser og efter gentagne opfordringer fra Parlamentet nu har udviklet en pilotmetode til at spore og måle udgifter til ligestilling mellem kønnene på programniveau i FFR for 2021‑2027 med henblik på at forbedre integrationen af kønsaspektet i Kommissionens budgetlægningsproces og forbedre den måde, hvorpå politikudformning og ressourcetildeling fremmer målsætningen om ligestilling mellem kønnene;
8.	anmoder Kommissionen om hurtigst muligt at gennemføre alle Revisionsrettens udestående anbefalinger.
9.	minder om vigtigheden af at overvåge anvendelsen af EU's midler med henblik på at sikre beskyttelsen af EU's finansielle interesser; opfordrer Kommissionen til at gøre fuld brug af de tilgængelige værktøjer til at imødegå den klare risiko for en alvorlig overtrædelse af EU's værdier og retsstatsprincippet; minder i den forbindelse om Kommissionens erklæring herom, der er knyttet til midtvejsgennemgangen af samhørighedspolitikken.
</RepeatBlock-Dec>

[bookmark: FootprintPageAD]BILAG: ERKLÆRING OM INPUT
<FootprintIntro>Ordføreren for udtalelsen erklærer på eget ansvar, at hun ikke i sin udtalelse har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:3], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.</FootprintIntro> [3:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

